食竹䶉
作者：黄榦
朝代：宋

paragraphs: 北山何嗟峨，猛虎之所藏。
咆哮一震怒，百獸不敢當。
有竹山之阿，挺挺青琳琅。
威鳳鳴且棲，衆鳥空回皇。
彼䶉獨何爲，莫夜爭跳踉。
鑽山窟穴深，嚙竹根本傷。
鼠腹漲彭亨，鴟怒獨奮張。
誰知樵蘇輩，歎彼枝葉黄。
鋤耰擣其室，束縛登我堂。
遂令婉孌者，污此牙頰剛。
才質既不同，分守合有常。
曷不效爾曹，竊食仍循牆。
直節永蕭森，庇此千仞岡。